Richard Tomberg

Richard Tomberg (6. september 1897 Salla vald, Simuna kihelkond Virumaa – 25. mai 1982 Tallinn) oli Eesti ja Nõukogude Liidu sõjaväelane (kindralmajor, 1940), Õhukaitse ülem. Richard Tomberg oli ainus Eesti kindralitest, kes Nõukogude vangilaagrites ellu jäi.

Elulugu
Richard Tomberg sündis 1897. aastal Mõisamaa külas,  Salla vallas, Simuna kihelkonnas Virumaal. Richard Tomberg õppis Simuna Noorsoo Kasvatuse Seltsi koolis. Ta kandideeris Salla valda Mõisamaa külla külakooliõpetajaks, kuid kuna tema vend oli juba kooliõpetaja, siis teda valla volikogu poolt ei valitud.

Eesti Vabariigi aastail 
R. Tomberg osales 1918. aastal alanud Vabadussõjas 8. jalaväepolgu rooduülemana Lõuna- ja Viru rindeil.. Pärast Vabadussõda õppis Tomberg Kindralstaabi Kursustel (tulevane Kõrgem Sõjakool) ja Prantsuse kõrgemas sõjakoolis ning sai 1928. aastal formeeritava Õhukaitse Staabi ülemaks; 1. juulist 1930 aga määrati ta Õhukaitse ülemaks. Aastail 1930–1940 oli ta Õhukaitse ülem. 

Viimasel Eesti ohvitseride ülendamisel 24. veebruaril 1940 ülendati kindralmajoriks.

Saatus peale juunipööret 
1940. aastal pärast juunipööret, Eesti okupeerimist ja annekteerimist arvati ta Punaarmee koosseisu. 1940. aasta 3. septembrist sai Tombergist 180. Eesti Laskurdiviisi ülem. Formeeritav diviis paiknes Põhja-Eestis ja diviisi juhatus Tallinnas. 

1941. aasta juuni alguses vabastati ta ametikohalt ja komandeeriti Moskvasse "kursustele". Tomberg hakkas Frunze-nimelises Sõjaväeakadeemias tööle üldtaktika lektorina. 

Ta arreteeriti 1944. aasta veebruari viimasel päeval, süüdistatuna Eesti ettevalmistamises inglastele kallaletungiks Venemaale. Peale 8 aastat kestnud eeluurimisvangistust üksikkongis mõisteti talle karistuseks 25+5 (25 aastat vabadusekaotust ja 5 aastat asumist), ta vabanes laagrist amnestia alusel peale 12 aastast kinnipidamist 1956. aastal kui “alusetult süüdimõistetu”.

Elu peale vangist vabanemist 
1956. aastal Tomberg vabanes ja tal lubati tulla Tallinna, kus töötas Eesti NSV Kolhoosidevahelise Ehitusorganisatsioonide valitsuses, kaadrite, töö ja palgaarvestuse osakonna juhataja asetäitjana ning Tombergi sunniti oma avalikes esinemistes halvustama Eesti iseseisvusaega ja Eesti sõjaväge.

Kindral Tomberg suri 25. mail 1982 Tallinnas 84-aastaselt ja maeti Metsakalmistule.

Isiklikku
Richard Tombergi isa oli käsitööline Juhan Tomberg ja ema Mari. 

Richard Tomberg abiellus 1918. aastal Olga Seletnikovaga. Abielust sündisid lapsed Claudia ja Ilo.

Hanno Tomberg on tema lapselaps ehk pojapoeg

Viited

Välislingid 
 Ohvitseride andmekogu
 Rakke valla kindral – Richard Tomberg
 Meenutusi Eesti Vabariigi õhukaitse ülemast kindralmajor Richard Tomberg'ist.Teos digiteerituna digitaalarhiivis DIGAR

Eesti väekoondiste ülemad
Eesti lennundustegelased
Sõjavägede Staabi koosseis
7. Jalaväerügemendi koosseis
Õhukaitse
Riigikaitse Nõukogu liikmed
Eesti kindralmajorid
22. Eesti Territoriaalse Laskurkorpuse koosseis
Vilno sõjakooli vilistlased
Vabadussõja veteranid
Eesti represseeritud isikud
Metsakalmistule maetud
Sündinud 1897
Surnud 1982